## Zakon o izmjenama i dopunama Zakona o javnoj nabavi

### NN 92/2005 (27.7.2005.), Zakon o izmjenama i dopunama Zakona o javnoj nabavi

# HRVATSKI SABOR

**1835**

Na temelju članka 88. Ustava Republike Hrvatske,
donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O JAVNOJ NABAVI

Proglašavam Zakon o izmjenama i dopunama Zakona o
javnoj nabavi, kojega je Hrvatski sabor donio na sjednici 15. srpnja 2005.
godine.

Broj: 01-081-05-2493/2

Zagreb, 20. srpnja 2005.

Predsjednik

Republike Hrvatske

**Stjepan Mesić**, v. r.

## ZAKON

### O IZMJENAMA I DOPUNAMA ZAKONA O JAVNOJ NABAVI

Članak 1.

U Zakonu o javnoj nabavi (»Narodne novine«, br. 117/01.) u članku 2. točke 7., 8., 9., 13., 14., 15.,
16. i 18. mijenjaju se i glase:

»7. *Ugovor
o javnoj nabavi robe* je ugovor čiji je predmet kup­nja,
uzimanje u zakup, kupnja na otplatu, sa ili bez opcije kupnje robe. Ugovor čiji
je predmet isporuka robe, a koji obuhvaća i poslove postavljanja i ugrađivanja,
smatra se ugovorom o nabavi robe.

8. *Ugovor
o javnim radovima* je ugovor o javnoj nabavi čiji je predmet izvođenje
radova ili projektiranje i izvođenje radova koji se odnose na jednu ili više
djelatnosti gradnje ili građevinskih radova, ili posao, ili realizacija bilo
kakvim sredstvima posla prema zahtjevima naručitelja. Pojam »posao« znači
rezultat gradnje ili građevinskih radova u njegovoj ukupnosti koji je sam po
sebi dovoljan da ispuni gospodarsku ili tehničku funkciju.

9. *Ugovor
o javnim uslugama* je ugovor čiji je predmet pružanje usluga. Ugovor čiji su
predmet i roba i usluge smatra se ugovorom o uslugama, ako je vrijednost
predmetnih usluga veća od vrijednosti robe obuhvaćenih ugovorom. Ugovor čiji je
predmet pružanje usluge i koji uključuje radove koji su sporedni u odnosu na
glavni predmet ugovora, smatra se ugovorom o uslugama.

13. *Ugovor
o javnoj nabavi* je naplatni pravni posao, sklopljen u pisanom obliku između
jednog ili više ugovornih subjekata iz članka 4. Zakona i jednog ili više
gospodarskih subjekata.

14. *Otvoreni
postupak nabave* je postupak javnog nadmetanja u kojemu svaki zainteresirani
gospodarski subjekt može podnijeti ponudu.

15. *Ograničeni
postupak nabave* je postupak nabave nadmetanjem po pozivu u kojemu svaki
zainteresirani gospodarski subjekt može podnijeti zahtjev za sudjelovanje u
postupku nabave pri čemu samo oni natjecatelji koje naručitelj pozove mogu
podnijeti ponudu.

16. *Pregovarački
postupak nabave* je postupak nabave izravnom pogodbom u kojem naručitelj
pregovara s jednim ili više gospodarskih subjekata i dogovara uvjete nabave.

18. *Posebna
ili isključiva prava* su prava koja dodjeljuje nadlež­na
vlast na temelju zakona ili drugog propisa, jednoj ili više pravnih ili
fizičkih osoba, koja imaju za posljedicu ograničavanje obavljanja djelatnosti
navedenih u članku 5. ovoga Zakona, na jednog subjekta ili više njih i koja
imaju utjecaj na mogućnost drugih subjekata u obavljanju takve djelatnosti.«

Iza točke 18. dodaju se točke 19., 20. i 21.
koje glase:

»19. *Gospodarski
subjekt* u smislu ovoga Zakona jest fizička ili pravna osoba koja je izvođač
radova, isporučitelj robe i pružatelj usluge.

20. *Prevladavajući
utjecaj* pretpostavlja da tijela iz članka 4. stavka 1. točke 1. ovoga
Zakona u odnosu na druge subjekte, izrav­no ili
neizravno:

– imaju većinski dio u upisanom kapitalu,

– kontroliraju većinu glasova na temelju
dionica,

– mogu imenovati više od polovice upravnog ili
nadzornog tijela.

21. *Središnje
tijelo nabave* je naručitelj koji:

– stječe robu i/ili usluge namijenjene
naručiteljima,

– sklapa ugovore o javnim nabavama za robu,
radove ili usluge namijenjene naručiteljima.«

Članak 2.

U članku 3. stavku 3. iza riječi: »postoji« riječi:
»odnos suvlasništva ili« brišu se.

Članak 3.

Članak 4. mijenja se i glasi:

»(1) Obveznici primjene Zakona su:

1. državna i druga tijela Republike Hrvatske, a
to su:

– tijela državne uprave, tijela državne vlasti i
druga državna tijela,

– jedinice područne (regionalne) samouprave,

– jedinice lokalne samouprave,

2. pravne osobe koje obavljaju jednu ili više
djelatnosti od općeg interesa koje nisu komercijalne ili industrijske
djelatnosti s ciljem ostvarivanja dobiti:

– koje se većim dijelom, izravno ili neizravno,
financiraju iz sredstava proračuna ili

– kojima su osnivači državna i druga tijela iz
točke 1., 2. i 3. ovoga stavka, u kojima ta tijela mogu imati nadzor nad
poslovanjem, prevladavajući utjecaj i mogu imenovati više od polovice upravnog
ili nadzornog tijela,

3. udruge kojima su osnivači jedno ili više
tijela ili pravnih osoba iz točke 1. i 2. ovoga stavka,

4. pravne osobe koje obavljaju jednu ili više
djelatnost u područjima navedenima u članku 5. ovoga Zakona:

– u kojima naručitelji iz točke 1., 2. i 3.
ovoga stavka mogu imati nadzor nad poslovanjem ili prevladavajući utjecaj, ili

– na osnovi posebnog ili isključivog prava koje
im je dodijeljeno.

(2) Na prijedloge nadležnih ministarstava dostavljenih
Vladi Republike Hrvatske, Uredu za javnu nabavu, Vlada Republike Hrvatske će u
roku od 60 dana od dana stupanja na snagu ovoga Zakona, utvrditi popise
obveznika po djelatnosti ili nazivu koji su obveznici primjene ovoga Zakona.
Državna i druga tijela kao i pravne osobe koje su obveznici primjene ovoga
Zakona, obvezni su primjenjivati ovaj Zakon i u slučaju kada nisu navedeni u
popisu obveznika.«.

Članak 4.

Naslov članka 5. mijenja se i glasi: »Odgovarajuće
djelatnosti u području vodoopskrbe, energetike, prometa i telekomunikacija«.

Članak 5. mijenja se i glasi:

»(1) Odgovarajuće djelatnosti u području
vodoopskrbe, energetike, prometa i telekomunikacija su:

1. djelatnosti koje se odnose na pružanje ili
raspolaganje nepokretnim mrežama za javnu opskrbu:

– u vezi s proizvodnjom, prijevozom ili
distribucijom: pitke vode, struje, plina ili toplinske energije ili u vezi s
opskrbom tih mreža pitkom vodom, strujom, plinom ili toplinskom energijom,

– u vezi s opskrbom pitkom vodom, ako je nabava
povezana s projektima vodogradnje, uključujući projekte navodnjavanja i odvod­njavanja, pod uvjetom da godišnja količina vode koja se pri
tome proizvede i koja je namijenjena opskrbi pitkom vodom iznosi više od 20%
ukupne količine vode, a koju omogućuju navedeni projekti ili uređaji za
navodnjavanje ili odvodnjavanje, ili u vezi s odvodnjom i pročišćavanjem
otpadnih voda,

2. korištenje dijela državnog teritorija u
svrhu:

– istraživanja ili vađenja nafte, zemnog plina,
ugljena ili ostalih krutih goriva,

– omogućavanja prijevoznicima u zračnom,
pomorskom ili brodskom prijevozu unutar državnog teritorija pristupa zračnim
lukama, pomorskim ili riječnim lukama i ostalim prometnim terminalima,

– upravljanja mrežama javnog prometa,
željeznicom, automatiziranim prijevoznim sustavima, tramvajem, autobusom,
trolejbusom ili žičarom,

– pružanja ili upravljanja mrežama javnog
prometa ili pružanja jedne ili više javnih telekomunikacijskih usluga.

(2) Sljedeće djelatnosti neće se smatrati
odgovarajućim u području vodoopskrbe, energetike, prometa i telekomunikacija:

1. ako pitku vodu ili struju:

– proizvodi odnosni naručitelj za obavljanje
neke druge djelat­nosti od one navedene u stavku 1.
ovoga članka,

– isporučuje javnoj mreži ovisno o vlastitoj
potrošnji takvog naručitelja a prosječna isporuka u protekle tri godine,
uključujući tekuću godinu, nije iznosila više od 30% ukupne proizvodnje pitke
vode ili energije naručitelja,

2. ako plin ili toplinsku energiju

– proizvodi odnosni naručitelj kao neizbježnu
posljedicu obav­ljanja
djelatnosti različitih od onih navedenih u stavku 1. ovoga članka,

– isporučuje javnoj mreži naručitelj koji je
posrijedi samo s ciljem gospodarskog korištenja takve proizvodnje, a isporuka
ne iznosi više od 20% prihoda, uzimajući u obzir prosjek za protekle tri
godine, uključujući i tekuću godinu,

3. nabava koju naručitelj obavlja u drugačiju
svrhu od djelatnosti navedenih u stavku 1. ovoga članka, ili na obavljanje
navedenih djelatnosti u zemlji koja nije članica Europskih zajednica, na način
koji ne uključuje fizičko korištenje mreže ili zemljopisnog područja unutar
Zajednica,

4. nabava s ciljem daljnje prodaje ili najma
trećim stranama, pod uvjetom da naručitelj nema posebno ili isključivo pravo na
prodaju ili najam predmeta te nabave, pa ih ostale pravne osobe mogu slobodno
prodavati ili iznajmljivati pod istim uvjetima kao i odnosni naručitelj,

5. nabava koju obavljaju naručitelji koji se
bave pružanjem ili raspolaganjem javne telekomunikacijske mreže, ili pružanjem
jedne ili više telekomunikacijskih usluga, ako je takva nabava namijenjena
isključivo omogućavanju pružanja jedne ili više telekomunikacijskih usluga i
ako drugi naručitelji mogu ponuditi takve usluge u istom zemljopisnom području
pod sadržajno jednakim uvjetima,

6. nabava usluga od povezanih društava, odnosno
s osnove zajedničkog ulaganja koje je osnovalo više naručitelja u svrhu
obavljanja odgovarajuće djelatnosti u okviru značenja iz ovoga članka, pod
uvjetom da je povezano društvo ostvarilo najmanje 80% prihoda u Republici
Hrvatskoj u posljednje tri godine u pružanju navedenih usluga povezanim
društvima.

(3) Naručitelji koji obavljaju jednu ili više
djelatnosti iz stavka 1. ovoga članka, moraju obavijestiti Komisiju Europskih
zajednica na njezin zahtjev o svim djelatnostima, vrstama proizvoda, o
uslugama, imenima subjekata, načinu nabave, vrijednosti ugovora, te o ostalim
podacima potrebnima po mišljenju Komisije EZ-a kao dokaz da odnosi između
naručitelja i ponuditelja ispunjavaju sve zahtjeve iz ovoga članka.«

Članak 5.

Članak 6. mijenja se i glasi:

»Odredbe ovoga Zakona ne primjenjuju se:

1. na nabave robe, usluga i radova, koje su
označene tajnom ili kada to zahtijeva zaštita bitnih interesa države,

2. na nabave iz ugovora, u skladu s međunarodnim
pravilima kojima su određeni postupci nabave:

– sukladno međunarodnom sporazumu, sklopljenom
na temelju dogovora između ugovornih strana, koji obuhvaća nabavu robe, radova
ili usluga, namijenjene zajedničkoj provedbi ili korištenju projekta od strane
država potpisnica,

– sukladno sklopljenom međunarodnom sporazumu
koji se odnosi na razmještanje vojnih i/ili policijskih postrojbi i radnji
vezanih uz to razmještanje,

– sukladno posebnim postupcima međunarodne organizacije,

3. na nabave koje obuhvaćaju:

– stjecanje, zakup ili najam zemljišta,
postojećih zgrada ili druge nepokretne imovine ili prava na njih. Nabava
financijskih usluga povezanih s prethodno navedenom nabavom istodobno, prije
ili nakon ugovora o stjecanju ili zakupu, u bilo kojem obliku, podliježe ovom
Zakonu,

– stjecanje, razvoj, produkciju ili koprodukciju
programskog materijala namijenjenog radiotelevizijskom emitiranju i za termine
radiotelevizijskog emitiranja,

– usluge arbitraže i mirenja, odvjetničke i
javnobilježničke usluge,

– financijske usluge u vezi s izdavanjem,
prodajom, kupnjom ili prijenosom vrijednosnih papira ili drugih financijskih
instrumenata, posebno transakcija od strane naručitelja, s ciljem prikupljanja
novca ili kapitala, i usluge središnje banke,

– usluge vezane za posredovanje u zapošljavanju,

– usluge istraživanja i razvoja, osim onih od
kojih korist ima isključivo naručitelj u obavljanju svoje djelatnosti, pod
uvjetom da treća osoba kao naručitelj te usluge plati punu cijenu za pruženu
uslugu,

4. na nabavu usluga od naručitelja iz članka 4.
ovoga Zakona koji uslugu pruža na temelju posebnog ili isključivog prava
dodijeljenog na temelju zakona ili podzakonskog akta,

5. na nabave koje obuhvaćaju:

– opskrbu vodom, ako naručitelj obavlja jednu
ili više djelatnosti u području vodoopskrbe ili

– opskrbu energijom, odnosno gorivom za
proizvodnju energije, ako naručitelj obavlja jednu ili više djelatnosti u
području plina, toplinske i električne energije, istraživanja ili vađenja nafte,
plina, ugljena ili drugih krutih goriva,

6. na nabavu s ciljem daljnje prodaje ili najma,
pružanja usluga ili izvođenja radova trećim stranama, pod uvjetom da naručitelj
nema posebno ili isključivo pravo na prodaju ili najam predmeta te nabave, pa
ih ostali subjekti mogu slobodno obavljati pod istim uvjetima kao i odnosni
naručitelj, ako vrijednost nabave nije jednaka ili veća od vrijednosti za koju
treba dati objavu u glasilu Europske unije.«

Članak 6.

U članku 9. dodaju se stavci 3. i 4. koji glase:

»(3) Naručitelji koji obavljaju djelatnost u
drugim područjima koja nisu djelatnosti iz članka 5. ovoga Zakona, mogu
koristiti otvoreni ili ograničeni postupak nabave. U posebnim okolnostima, koje
su izričito navedene u članku 12. ovoga Zakona, naručitelji mogu koristiti
pregovarački postupak, sa ili bez objave poziva za nadmetanje.

(4) Naručitelji koji obavljaju djelatnost u
područjima definiranima u članku 5. ovoga Zakona mogu birati između otvorenog
postupka, ograničenog postupka i pregovaračkog postupka nabave, uz prethodnu
objavu poziva za nadmetanje. U posebnim okolnostima, koje su izričito navedene
u članku 12. ovoga Zakona oni mogu koristiti pregovarački postupak nabave bez
objave poziva za nadmetanje.«

Članak 7.

U članku 10. iza riječi: »nadmetanje« riječi:
»osnovni je način nabave i otvoreni« zamjenjuju se riječju: »je«, a riječi:
»zainteresirane osobe« zamjenjuju se riječima: »gospodarski subjekti«.

Članak 8.

U članku 11. riječi: »zainteresirane osobe«
zamjenjuju se u odgovarajućem padežu riječima: »gospodarske subjekte«.

Članak 9.

Članak 12. mijenja se i glasi:

»(1) Naručitelji koji obavljaju djelatnost u
drugim područjima od onih koja su navedena u članku 5. ovoga Zakona, mogu koristiti
pregovarački postupak, uz prethodnu objavu poziva za nadmetanje u sljedećim
slučajevima:

1. ako nije pristigla niti jedna prihvatljiva
ponuda u otvorenom ili ograničenom postupku, a da početni uvjeti nabave nisu
bitno promijenjeni. Naručitelj ne mora objaviti poziv na nadmetanje, ukoliko u
pregovarački postupak pozove sve sudionike u nadmetanju koji su u otvorenom
postupku ili u ograničenom postupku dokazali svoju sposobnost i koji su
dostavili ponude u skladu sa zahtjevima postupka nadmetanja. U takvom slučaju
naručitelj ne može pozivati ponuditelje ili natjecatelje koji nisu sudjelovali
u prethodnom otvorenom ili ograničenom postupku,

2. u iznimnim slučajevima, kada priroda radova,
robe i usluga ili rizika koji su s njima povezani ne dopušta prethodno
određivanje cijene predmeta nabave,

3. za usluge, ako je priroda usluga takva da se
specifikacije ne mogu utvrditi s dovoljnom preciznošću da omoguće sklapanje
ugovora odabirom najpovoljnije ponude u skladu s pravilima otvorenog ili
ograničenog postupka,

4. za radove koji se izvode isključivo za
potrebe istraživanja, testiranja i razvoja, a ne s ciljem stjecanja dobiti ili
povrata troškova istraživanja i razvoja.

(2) U slučajevima iz stavka 1. ovoga članka,
naručitelj pregovara s natjecateljima ili ponuditeljima o ponudama koje su
ponuditelji podnijeli, kako bi ih prilagodili zahtjevima navedenim u objavi za
sudjelovanje u pregovaračkom postupku, specifikacijama i dodatnoj
dokumentaciji, ako postoje, radi odabira najpovoljnije ponude u skladu s kriterijima
odabira.

(3) Tijekom pregovaračkog postupka naručitelj je
dužan osigurati ravnopravan položaj svim ponuditeljima ili natjecateljima, pri
čemu je zabranjeno davanje informacija na diskriminirajući način, a koje mogu
nekim ponuditeljima ili natjecateljima u nadmetanju dati prednost pred drugima.

(4) Naručitelj može odrediti da se pregovarački
postupak odvija u stupnjevima, kako bi se smanjio broj rješenja ili ponuda o
kojima treba pregovarati, primjenjujući kriterije dodjele navedene u pozivu za
nadmetanje ili u dokumentaciji za nadmetanje. Poziv za nadmetanje u
pregovaračkom postupku ili dokumentacija za nadmetanje mora sadržavati odredbe
o korištenju mogućnosti odvijanja pregovaračkog postupka u stupnjevima.

(5) U pregovaračkom postupku s prethodnom objavom
poziva na nadmetanje moraju sudjelovati najmanje tri natjecatelja ili
ponuditelja.

(6) Naručitelji koji rade u drugim područjima od
onih koja su navedena u članku 5. ovoga Zakona, mogu u sljedećim slučajevima
koristiti pregovarački postupak bez prethodne objave poziva za nad­metanje:

1. za nabavu robe, radova i usluga:

– ako nije podnesena nijedna ponuda ili nijedan
zahtjev za sudjelovanjem u otvorenom ili ograničenom postupku, pod uvjetom da
početni uvjeti nabave nisu bitno promijenjeni,

– kada iz tehničkih ili umjetničkih razloga,
odnosno iz razloga vezanih za zaštitu posebnog ili isključivog prava, nabavu
mogu obaviti samo određeni gospodarski subjekti,

– ako se zbog iznimne žurnosti izazvane
događajima koje naručitelj nije mogao predvidjeti, rok za nadmetanje s objavom
poziva za nadmetanje nije mogao primijeniti. Razlog nastanka iznimne žurnosti
ne smije ni u kojem slučaju biti uzrokovan postupanjem naručitelja,

2. za nabavu robe:

– od ponuditelja s kojim je sklopljen osnovni
ugovor, koja je namijenjena za zamjenu uobičajene robe ili za dodatnu isporuku
robe, ako bi roba nabavljena od drugog ponuditelja imala drugačije
karakteristike koje bi mogle dovesti do nerazmjernih tehničkih poteškoća u
funkcioniranju i održavanju,

– koje kotiraju i koje se nabavljaju na tržištu
roba,

– po posebno povoljnim uvjetima, od ponuditelja
koji prestaje sa svojim poslovnim aktivnostima (likvidacija ili stečaj), od
stečajnog upravitelja ili likvidatora, u okviru ugovora s vjerovnicima,

– u svrhu istraživanja, eksperimentiranja,
proučavanja ili razvoja, ali ne s ciljem proizvodnje kojom bi se ostvarila
tržišna isplativost ili povrat troškova istraživanja i razvoja,

3. za nabavu robe i usluga za:

– dodatne radove ili usluge koje nisu ugovorene
osnovnim ugovorom, a koje su uslijed nepredvidivih okolnosti postale nužne, pod
uvjetom da se sklapanje ugovora izvrši sa gospodarskim subjektom iz osnovnog
ugovora, ako takvi dodatni radovi i usluge ne mogu biti tehnički ili ekonomski
razdvojeni od osnovnog ugovora, a da naručitelju ne uzrokuju velike teškoće,
ili ako su takvi radovi i usluge, iako odvojivi od izvođenja osnovnog ugovora,
nužni za njegov završetak. Ukupna vrijednost dodatnih radova ili usluga ne može
biti veća od 25% od vrijednosti osnovnog ugovora,

– nove radove ili usluge koje se sastoje od
ponavljanja istih ili sličnih radova ili usluga s ponuditeljem iz osnovnog
ugovora, pod uvjetom da su takvi radovi ili usluge u skladu s osnovnim projek­tom za koji je osnovni ugovor i sklopljen sukladno
otvorenom ili ograničenom postupku nabave. Tijekom nadmetanja na temelju kojeg
je sklopljen osnovni ugovor, naručitelj mora objaviti mogućnost korištenja ovog
postupka i uzeti u obzir ukupni procijenjeni iznos dodatnih radova ili usluga
kada primjenjuje odredbe članka 7. i 8. ovoga Zakona.

(7) Naručitelji koji rade u područjima navedenim
u članku 5. ovoga Zakona mogu koristiti pregovarački postupak bez prethodne
objave poziva za nadmetanje u sljedećim slučajevima:

– ako nije podnesena nijedna ponuda ili nijedna
odgovarajuća ponuda ili nijedan zahtjev za sudjelovanjem kao odgovor na
postupak s prethodnim pozivom na nadmetanje, pod uvjetom da osnovni uvjeti
ugovora nisu značajno mijenjani,

– kada se radi o ugovoru samo u svrhu
istraživanja, eksperimentiranja, proučavanja ili razvoja, a ne u svrhu
ostvarivanja dobiti ili povrata troškova istraživanja i razvoja, ukoliko
sklapanje takvog ugovora ne dovodi u pitanje konkurentno sklapanje daljnjih
ugovora,

– kada iz tehničkih ili umjetničkih razloga,
odnosno iz razloga vezanih za zaštitu posebnog ili isključivog prava, ugovor
može obaviti samo određeni gospodarski subjekt,

– ukoliko je izričito neophodno, kada se, zbog
iznimne žurnosti izazvane događajima koje naručitelj nije mogao predvidjeti, rok
za nadmetanje predviđen za otvoreni postupak, ograničeni postupak i
pregovarački postupak, uz prethodnu objavu, ne može primijeniti,

– u slučaju ugovora o isporuci robe za dodatne
isporuke od izvornog dobavljača, koje su namijenjene bilo za djelomični nadomještaj
uobičajenih isporuka ili instalacija ili kao produženje postojećih isporuka ili
instalacija, ako bi promjena dobavljača obvezivala naručitelja da nabavlja
materijal s drugim tehničkim karakteristikama, što bi dovelo do nepodudarnosti
ili nerazmjernih tehničkih poteškoća u radu i održavanju,

– za dodatne radove ili usluge koje nisu bile
uključene u projekt koji je početno dodijeljen ili u ugovor koji je zaključen,
ali su, zbog nepredviđenih okolnosti, postali neophodni radi izvršenja ugovora,
pod uvjetom da je dodjela obavljena izvoditelju ili dobavljaču usluga koji
izvršava osnovni ugovor. Ukupna vrijednost dodatnih radova ili usluga ne može
biti veća od 25% od vrijednosti osnovnog ugovora,

– kada takvi dodatni radovi ili usluge ne mogu
tehnički ili ekonomski biti odvojeni od osnovnog ugovora a da ugovornim
stranama ne prouzroče velike teškoće, ili kada su takvi dodatni radovi ili
usluge, iako odvojivi od osnovnog ugovora, izričito neophodni u kasnijim
fazama,

– u slučaju ugovora za nove radove koji se
sastoje od ponav­ljanja
sličnih radova koji su dodijeljeni izvoditelju s kojim su isti naručitelji
sklopili raniji ugovor, pod uvjetom da su takvi radovi sukladni osnovnom
projektu za koji je prvi ugovor sklopljen nakon poziva na nadmetanje, ako je odmah
u objavi navedeno da ovaj postupak može biti prihvaćen i za nove radove a
ugovorne strane će kod primjene odredbi članaka 8. ovoga Zakona uzeti u obzir
ukupne procijenjene troškove novih radova,

– za robe koje kotiraju i koje se nabavljaju na
tržištu roba,

– za kupnju na rasprodaji, kada je moguće kupiti
robe koristeći okolnosti pod izuzetno povoljnim mogućnostima koje su na
raspolaganju kroz vrlo kratko vremensko razdoblje po cijenama koje su značajno
ispod uobičajenih tržišnih cijena,

– za kupnju roba pod izuzetno povoljnim uvjetima
od dobav­ljača koji
prestaje sa svojim poslovnim aktivnostima ili od prisilnog upravitelja ili
likvidatora u stečaju, u dogovoru s vjerovnicima ili u sličnom postupku
sukladno nacionalnim zakonima ili propisima,

– kada je ugovor o uslugama posljedica
natječaja, te mora, sukladno objavljenim pravilima, biti dodijeljen
prvonagrađenom sudioniku ili jednom od prvonagrađenih sudionika natječaja, pri
čemu u drugom slučaju svi prvonagrađeni sudionici moraju biti pozvani na sudjelovanje
u pregovaranju.«

Članak 10.

Naslov članka 13. briše se.

Članak 13. mijenja se i glasi:

»Naručitelj koji koristi postupak izravne
pogodbe u pregovaračkom postupku bez objave poziva za nadmetanje obvezan je, najmanje
15 dana prije sklapanja ugovora, u »Narodnim novinama« objaviti odluku o
odabiru ponude ponuditelja i navesti podatke o predmetu nabave, zakonskoj
osnovi iz članka 12. ovoga Zakona. Odredba ovoga članka ne primjenjuje se u
slučaju izravne pogod­be s
ciljem žurnog sprječavanja nastanka ili otklanjanja posljedica nastale štete
uzrokovane djelovanjem više sile, ili zbog drugih opasnosti.«

Članak 11.

U članku 15. stavak 7. mijenja se i glasi:

»(7) Vlada Republike Hrvatske može radi
djelotvornosti osnovati zajedničko povjerenstvo ili zadužiti tijelo za
zajedničku nabavu. Vlada Republike Hrvatske može tijelu za zajedničku nabavu
odobriti korištenje elektroničke nabave ili dražbe, sukladno pravilima koja se
primjenjuju u elektroničkom poslovanju.«

Članak 12.

U članku 16. iza riječi: »osoba« riječi:
»sukladno članku 4. točka 2.« zamjenjuju se riječima: »navedenih u članku 4.
stavku 1. točki 2. i 3.«

Članak 13.

Naslov članka 21. mijenja se i glasi: »Obavijest
o postojanju sustava kvalifikacije«.

Članak 21. mijenja se i glasi:

»(1) U područjima djelatnosti navedenih u članku
5. ovoga Zakona, naručitelj može odabrati uspostavljanje sustava kvalifikacije
za gospodarske subjekte. U takvom slučaju, ponuditelj u ograničenom postupku
ili sudionici u pregovaračkom postupku bit će izabrani od kvalificiranih
natjecatelja sukladno takvom sustavu.

(2) Naručitelj koji uspostavlja ili provodi
sustav kvalifikacije osigurava da u svakom trenutku gospodarski subjekti mogu
zatražiti kvalifikaciju.

(3) Postupak kvalifikacije može se sastojati od
nekoliko stupnjeva kvalifikacije i mora sadržavati objektivne kriterije i
pravila koja utvrđuje naručitelj. Naručitelj primjenjuje europske norme uvijek
kad je to moguće.

(4) Naručitelj objavljuje poziv za nadmetanje i obavještava
svaku zainteresiranu stranu, koja želi podnijeti zahtjev za sudjelovanje u
postupku kvalifikacije o svim kriterijima i pravilima za kvalifikaciju. O
dopuni kriterija i pravila moraju biti obaviještene sve zainteresirane strane.
Ako naručitelj smatra da kvalifikacijski postupak nekih trećih subjekata ili
tijela ispunjava njegove zahtjeve, obavijestit će zainteresirane strane o
imenima takvih trećih subjekata.

(5) O svojoj odluci o kvalifikaciji naručitelj
mora obavijestiti svakog podnositelja zahtjeva. Ako je za odluku potrebno više
od šest mjeseci od dana podnošenja zahtjeva za sudjelovanje, naručitelj je
dužan obavijestiti podnositelja zahtjeva u roku od dva mjeseca od podnošenja
zahtjeva o razlozima koji opravdavaju duže razdoblje i o datumu do kojeg će
donijeti odluku.

(6) Pri donošenju odluke o kvalifikaciji, ili
kada se ažuriraju kriteriji i pravila, naručitelj ne smije zahtijevati:

– diskriminacijske, tehničke ili financijske
uvjete koji nisu propisani za ostale zainteresirane strane ili

– ispitivanja ili dokaze koji su već na
raspolaganju.

(7) Podnositelji zahtjeva čije su kvalifikacije
odbijene moraju biti obaviješteni o toj odluci i o razlozima odbijanja. Razlozi
se moraju temeljiti na kriterijima kvalifikacije.

(8) Naručitelj mora voditi evidenciju o
kvalificiranim podnositeljima zahtjeva, koja se može razvrstati u kategorije
prema pred­metu nabave, grupi ili dijelu nabave za koju određena kvalifikacija
vrijedi.

(9) Naručitelj može opozvati podnositelja
zahtjeva iz razloga temeljenih na kriterijima iz stavka 2. ovoga članka. O
namjeri opoziva naručitelj mora unaprijed pisano obavijestiti podnositelja
zahtjeva i navesti obrazloženje.

(10) Ako ovaj sustav traje dulje od tri godine,
obavijest o postojanju sustava kvalifikacije objavljuje se jednom godišnje. Za
postupak koji traje kraće, dovoljna je prethodna obavijest.

(11) Svaki poziv za kvalifikaciju sadrži podatke
o naručitelju (naziv, sjedište, adresa, matični broj), o svrsi i namjeni
kvalifikacijskog sustava, adresi na kojoj se mogu tražiti obavijesti i podaci o
kvalifikacijskom postupku i o trajanju kvalifikacijskog sustava.«

Članak 14.

U članku 23. stavku 2. točki 1. alineji prvoj
riječi: »članka 4. točke 1. i 2.«, zamjenjuju se riječima: »članka 4. stavka 1.
točke 1., 2. i 3.«

U alineji drugoj i trećoj riječi: »članka 4.
točke 3.«, zamjenjuju se riječima: »članka 4. stavka 1. točke 4.«

Članak 15.

U članku 24. stavku 2. točki 1. podtočki b) riječi: »dodijeljenih ugovora« zamjenjuju se
riječima: »sklopljenih ugovora s«, iza riječi: »zemalja« umjesto zareza stavlja
se točka, a riječi: »kao i broja i vrijednosti ugovora s državama potpisnicima
GATT-a,« brišu se.

U stavku 2. točka 2. briše se.

Članak 16.

U članku 35. iza stavka 5. dodaje se stavak 6.
koji glasi:

»(6) Inačice (varijante) ili alternativne ponude
mogu se koristiti samo u slučaju kada je kriterij za odabir ekonomski
najpovoljnija ponuda.«

Članak 17.

Naslov članka 36. mijenja se i glasi:
»Sposobnost ponuditelja i natjecatelja«.

U članku 36. stavku 1., 2. i 3. iza riječi: »ponuditelji«
u odgovarajućem padežu, dodaju se riječi: »i natjecatelji«.

U stavku 1. ispred alineje 1. dodaje se nova
alineja koja glasi:

»– nekažnjavanost«.

U dosadašnjoj alineji 1., koja postaje alineja 2.,
riječ: »osobnost« zamjenjuje se riječju: »sposobnost«.

Dosadašnje alineje 2. do 5. postaju alineje 3.
do 6.

U stavku 3. točki 3. iza riječi: »osobi« dodaju
se riječi: »i prav­noj osobi«.

Točka 4. mijenja se i glasi:

»4. ako može dokazati da ponuditelj ili
natjecatelj zbog ozbiljnog profesionalnog propusta nije ispunio sve obveze iz
prethodnih ugovora.«

U točki 6. iza riječi: »dao« dodaju se riječi:
»potrebne dokaze o sposobnosti,«.

U stavku 4. riječi: »stavka 2. točke 9.« brišu
se.

Članak 18.

U članku 37. stavku 1. iza riječi: »druge«
riječ: »zahtjeve« zamjenjuje se riječju: »dokaze«.

U stavku 3. riječi: »ostali dokazi« zamjenjuju
se riječima: »dokazi iz stavka 4. točke 1. ovoga članka«.

U stavku 4. točka 2. mijenja se i glasi:

»2. ovisno o prirodi predmeta nabave:

– odgovarajući bankarski ili drugi financijski
instrument kao jamstvo za ozbiljnost ponude, za dobro izvršenje posla, te za
pokriće osiguranja odgovornosti iz djelatnosti,

– račun dobiti i gubitka ili bilance ili njihovi
dijelovi, ukoliko su navedena financijska izvješća obvezna u zemlji sjedišta
ponuditelja ili natjecatelja,

– financijsko izvješće iz kojeg je razvidan
ukupan godišnji prihod u posljednje tri financijske godine, ovisno o datumu
osnivanja ili početka djelatnosti, ako su navedeni podaci dostupni«.

Točka 3. mijenja se i glasi:

»3. izjava o nekažnjavanju u svezi sa
sudjelovanjem u kriminalnoj organizaciji, korupciji, prijevari ili pranju
novca, ovjerena od nadležnog tijela, u kojem slučaju odgovorna osoba
ponuditelja daje izjavu za sebe i za pravnu osobu.«

U točki 4. ispred riječi: »potvrda« u prvom
retku dodaju se riječi: »potvrda porezne uprave o stanju duga,«.

Točka 5. mijenja se i glasi:

»5. za tehničku i kadrovsku sposobnost, ovisno o
prirodi, opsegu ili važnosti, odnosno namjeni radova, roba ili usluga:

– popis ugovora:

a) o radovima izvedenim tijekom posljednjih pet
godina, s potvrdama naručitelja o zadovoljavajućoj izvedbi radova koji sadrže
vrijednost, datum i mjesto izvršenja radova te podatak da su završeni i
izvedeni prema pravilima struke,

b) o isporukama robe ili ugovora o uslugama,
sklopljenih u posljednje tri godine, koji sadrže vrijednost, datum i naziv
naručitelja s potvrdom naručitelja o uredno izvršenim ugovornim obvezama,

– popis stručnih osoba ili stručnih službi,
posebno onih odgovornih za kontrolu kvalitete, koje su na raspolaganju
ponuditelju ili natjecatelju,

– opis tehničkih postrojenja i mjera za
osiguravanje kvalitete, te istraživačkih postrojenja ponuditelja,

– dokaz o provjeri proizvodnih ili tehničkih
kapaciteta, studija i istraživanje ili mjere kontrole koje su na raspolaganju,
ako je to potrebno, u slučajevima ako je predmet nabave složen ili služi za
posebne svrhe, a koju provjeru provodi naručitelj ili u njegovo ime nadležno
službeno tijelo zemlje u kojoj ponuditelj ima sjedište,

– popis zaposlenika davatelja usluge ili
izvođača radova s obrazovnom i stručnom kvalifikacijom i kvalifikacijom osobe
ili osoba odgovornih za davanje usluga i vođenje radova,

– izjava o mjerama ekološkog upravljanja, samo u
odgovarajućim slučajevima za radove ili usluge, koje će ponuditelj ili
natjecatelj primijeniti tijekom izvršenja ugovora o radovima ili ugovora o
uslugama,

– izjava o prosječnom godišnjem broju
zaposlenika natjecatelja ili ponuditelja radova, odnosno usluga, te o broju
osoba u upravi za posljednje tri godine,

– izjava s popisom alata, postrojenja ili
tehničke opreme koja je na raspolaganju natjecatelju ili ponuditelju usluga ili
radova,

– izjava o dijelu ugovora koji ponuditelj
namjerava ustupiti podisporučiteljima,

– s obzirom na vrstu robe koja je predmet
nabave:

a) uzorci, opisi i/ili fotografije, čija
autentičnost mora biti potvrđena ukoliko naručitelj to zatraži,

b) potvrde mjerodavnih institucija o kontroli
kvalitete, koje potvrđuju usklađenost proizvoda s tehničkim specifikacijama i
normama.«.

Točke 6. i 7. brišu se.

Članak 19.

U članku 41. stavci 1. i 2. brišu se.

Članak 20.

U članku 42. stavak 2. briše se.

Članak 21.

U članku 46. stavak 3. mijenja se i glasi:

»(3) Pri određivanju ekonomski najpovoljnije
ponude, osim cijene ponude, naručitelj može primijeniti dodatne kriterije, kao
što su kvaliteta, tehničko dostignuće, estetske, funkcionalne i ekološke
osobine, tekući troškovi i troškovi održavanja, ekonomičnost, mogućnost
servisiranja nakon prodaje i tehnička pomoć, obveza osiguranja rezervnih
dijelova, sigurnost opskrbe, rok isporuke, rok završetka radova i sl. Naručitelj je obvezan prije izrade dokumentacije za
nadmetanje sastaviti izvješće o razlozima primjene dodatnih kriterija.«

Stavci 6., 7. i 8. brišu se.

Članak 22.

U članku 50. stavku 1. briše se zarez, a riječi:
»zatvorenoj i zapečaćenoj omotnici« zamjenjuju se riječima: »u zatvorenoj
omotnici s adresom naručitelja, s naznakom nadmetanja na koje se odnosi, s
naznakom »ne otvaraj« i adresom ponuditelja«.

U stavku 2. iza zareza dodaju se riječi: »osim u
slučaju alternativnih ponuda«.

Stavak 5. briše se.

Dosadašnji stavci 6., 7. i 8. postaju stavci 5.,
6. i 7.

Članak 23.

U članku 53. stavku 5. iza riječi: »roku« riječ:
»ne« briše se.

Članak 24.

U članku 55. stavak 5. mijenja se i glasi:

»(5) Postupak pregleda, ocjene i usporedbe
ponuda povjerljiv je do donošenja odluke naručitelja o odabiru ili poništenju postupka
javne nabave«.

Članak 25.

U članku 61. stavak 7. mijenja se i glasi:

»(7) Naručitelj može sukladno zaštićenom
programu zapošljavanja rezervirati pravo sudjelovanja u postupcima nabave za
natjecatelje ili ponuditelje koji zapošljavaju najmanje 51% invalidnih osoba u
odnosu na ukupan broj zaposlenih. Ako naručitelj koristi pravo iz ovoga članka,
obvezan je to navesti u objavi za nadmetanje«.

Članak 26.

U članku 63. stavku 1. riječ u zagradi: »(neodabiru)« briše se.

Članak 27.

U članku 64. stavku 1. iza točke 4. dodaju se
točke 5., 6. i 7. koje glase:

»5. u slučaju iz članka 32. stavka 1. ovoga
Zakona,

6. kada u nadmetanju po pozivu nije sudjelovalo
pet sposob­nih
natjecatelja, odnosno ako u izravnoj pogodbi u pregovaračkom postupku s objavom
poziva za nadmetanje nema najmanje tri ponuditelja,

7. kada prema kriteriju odabira iz dokumentacije
za nadmetanje nije moguće odabrati najpovoljniju ponudu.«

Članak 28.

U članku 69. stavku 1. riječi: »daje prethodnu
suglasnost, upute i« zamjenjuju se riječima: »organizira elektronički Oglasnik
javne nabave i daje«.

Članak 29.

U članku 70. stavak 1. mijenja se i glasi:

»(1) Radi zaštite svojih prava ponuditelj ili
natjecatelj koji je sudjelovao u postupku javne nabave može, u roku tri dana od
dana primitka pisane odluke o odabiru ili poništenju nadmetanja, uložiti
naručitelju prigovor u pisanom obliku, zbog nepravilnosti u postup­ku nabave.«

Stavak 2. mijenja se i glasi:

»(2) Pravo na prigovor naručitelju, u roku od
osam dana od dana objave odluke u »Narodnim novinama«, na odluku o odabiru
ponude ponuditelja s kojim naručitelj namjerava sklopiti ugovor izravnom
pogodbom u pregovaračkom postupku bez prethodne objave poziva za nadmetanje ima
svaki gospodarski subjekt koji u toj nabavi ima interes, odnosno kojem bi mogla
biti nanesena šteta.«

Članak 30.

U članku 71. stavku 1. riječi: »Ponuditelj ili
natjecatelj koji je sudjelovao u postupku nadmetanja i koji je prethodno podnio
prigovor naručitelju,« zamjenjuju se riječima: »Podnositelj prigovora iz članka
70. stavka 1. i 2. ovoga Zakona«.

U stavku 3. brojka: »15« zamjenjuje se brojkom:
»16«.

Stavak 4. briše se.

Dosadašnji stavci 5. do 11. postaju stavci 4. do
10.

Dodaje se stavak 11. koji glasi:

»(11) Državna komisija može iznimno u roku od
sedam dana od dana primitka zahtjeva naručitelja za nastavak postupka nabave,
prije donošenja rješenja o žalbi, na temelju pisanog zahtjeva naručitelja s
obrazloženjem o mogućem nastanku nerazmjerne štete, naručitelju odobriti
nastavak postupka ukupne nabave ili dijela nabave. Presliku zahtjeva za
odobrenje nastavka postupka nabave, upućenog Državnoj komisiji, naručitelj je
obvezan istodobno dostaviti svim sudionicima u postupku nabave. Odluku Državne
komisije naručitelj je obvezan u roku od tri dana od dana primitka uputiti
svakoj strani u žalbenom postupku«.

Članak 31.

U članku 73. točki 4. riječi: »stavku 2. točki
5.« brišu se.

Članak 32.

Naslov Dijela XII. mijenja se i glasi: »DIO XII.
PREKRŠAJNE ODREDBE«.

Naslov članka 74. mijenja se i glasi:
»Prekršajne odredbe«.

U članku 74. točki 2. riječi: »i 5.« brišu se.

U točki 21. riječi: »stavka 11.« zamjenjuju se
riječima: »stavka 4. i 10.«

Članak 33.

Postupci nabave pokrenuti do početka primjene ovoga
Zakona, u kojima nisu sklopljeni ugovori o nabavi, ili povodom kojih se vode
sudski ili koji drugi postupci, dovršit će se po odredbama Zakona o javnoj
nabavi (»Narodne novine«, br. 117/01.).«

Članak 34.

Ovaj Zakon stupa na snagu osmoga dana od dana
objave u »Narodnim novinama«, a primjenjuje se od 1. listopada 2005.

Klasa: 330-01/05-01/02

Zagreb, 15. srpnja 2005.

HRVATSKI SABOR

Predsjednik

Hrvatskoga sabora

**Vladimir Šeks**, v. r.

Zakon, NN 92/2005-1835